Bekende prokureur se vinger kry hom in sop | Netwerk24
13 Oktober 2018 11:27
Richard Spoor, bekende menseregteprokureur, verskyn weer op 25 Oktober in die landdroshof in Mzamba, in die Oos-Kaap, op onder meer 'n aanklag van aanranding omdat hy sy vinger na genl.maj. Andries Swart gewys het.
Spoor, wat sy prokureurspraktyk in Mbombela het, was twee weke gelede betrokke in 'n hewige styery met Gwede Mantashe, minister van minerale bronne, en Swart, kommissaris van polisie vir die Oos-Kaap, berig timeslive.co.za. Spoor het die voorval Vrydag op sy Facebook-blad gedeel.
Dit is tydens dié argument dat Spoor se vinger hom in die moeilikheid gebring het.
Spoor verteenwoordig die Amadiba-krisiskomitee wat sterk gekant is teen die ontginning van sand naby die Amadiba se dorpie Xolobeni in die Oos-Kaap deur 'n Australiese maatskappy. Netwerk24 het op 24 September berig Spoor is hardhandig in 'n vangwa gegooi en weggeneem. Mantashe wou hom nie help teen die polisie nie. Dit het op 'n vergadering gebeur waar die gemoedere hoog geloop het. Spoor het die polisie gevra om nie wapens in die vergadertent in te neem nie.
Spoor het 'n afskrif van die klagstaat op sy Facebook-blad gedeel. Daarvolgens word hy beskuldig van aanranding omdat hy hom "op 23 September 2018 skuldig gemaak het aan aanranding op Andries Petrus Swart deur onwettig en met opset met sy vinger na hom te wys".